Inspectoratul de Jandarmi Județean Bacău anunță că în perioada sărbătorilor pascale catolice, principala lor preocupare va fi asigurarea ordinii publice în apropierea lăcașurilor de cult unde vor avea loc ceremonii religioase, având în vedere să desfășurarea acestora în condiții de siguranță pentru toți cetățenii.
În noaptea de Înviere, jandarmii din Bacău, alături de colegii lor din Onești, Moinești, Comănești, Târgu-Ocna și Buhuși, vor fi prezenti în imediata apropiere a bisericilor catolice pentru a preveni eventualele fapte antisociale care ar putea perturba liniștea credincioșilor.
În plus, echipele de intervenție vor fi mobilizate pentru a gestiona situațiile de urgență ce ar putea apărea în timpul desfășurării misiunilor.
Un accent deosebit va fi pus și pe zona montană, unde jandarmii vor fi activi în zonele de agrement și pe traseele turistice din responsabilitatea posturilor de jandarmi Slănic Moldova și Târgu-Ocna. Aceștia vor oferi informații și îndrumări turiștilor și vor veghea la menținerea ordinii publice.
Pentru participanții la manifestări sau turiști, se recomandă manifestarea de răbdare, respectarea indicațiilor jandarmilor și evitarea conflictelor. De asemenea, cei însoțiți de copii sunt îndemnați să îi supravegheze cu atenție, să aibă grijă de bunurile personale și să solicite sprijinul jandarmilor în caz de nevoie, fie direct, fie prin apelarea numărului de urgență 112 în cazul în care devin victime sau martori ai unor fapte antisociale.
Inspectoratul de Jandarmi Județean Bacău dorește tuturor un Paște binecuvântat, alături de cei dragi!